কিন্তু কলম্বাস দমলেন না, তিনি গিয়ে হাজির হলেন স্পেনে। রানী ইসাবেলা তখন সবেমাত্র স্পেনের সিংহাসনে পাকাপোক্ত হয়ে বসেছেন। নতুন করে রাজ্যপাট গোছানোর তুমুল আয়োজন চলছে, টাকা পয়সারও বেজায় প্রয়োজন। কলম্বাস তাকে বুঝালেন, একবার ভারতের নৌরুটটি আবিষ্কার হয়ে গেলে টাকার চিন্তা আর থাকবে না। ভারতের পথে প্রান্তরে ছড়িয়ে রয়েছে সোনা-দানা, মনিমাণিক্য, শুধু তুলে আনার অপেক্ষা। রানী ইসাবেলা রাজি হলেন। কথিত আছে যে, রানী ইসাবেলা নিজের গয়না বিক্রি করে এ অভিযানের খরচ বহন করেছিলেন।